Document ID: 32005D0862

KOMMISSIONENS BESLUTNING
af 30. november 2005
om ændring af beslutning 2005/759/EF og 2005/760/EF for så vidt angår foranstaltninger til bekæmpelse af aviær influenza hos andre fugle end fjerkræ
(meddelt under nummer K(2005) 4663)
(EØS-relevant tekst)
(2005/862/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 3,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), særlig artikel 18, stk. 1,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), særlig artikel 22, stk. 1,
under henvisning til Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF (4), særlig artikel 18, og
ud fra følgende betragtninger:
(1)
Aviær influenza er en infektiøs virussygdom hos fjerkræ og andre fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet. Der er en risiko for, at sygdomsagensen kan blive indslæbt via international handel med andre levende fugle end fjerkræ, herunder fugle, der ledsager deres ejere (selskabsdyr).
(2)
I henhold til Kommissionens beslutning 2000/666/EF af 16. oktober 2000 om dyresundhedsmæssige betingelser og udstedelse af sundhedscertifikat ved indførsel af fugle, bortset fra fjerkræ, samt karantænebetingelser (5) må medlemsstaterne kun tillade import af fugle fra tredjelande, der er opført som medlemmer af Det Internationale Kontor for Epizootier (OIE).
(3)
Højpatogen aviær influenza blev påvist hos importerede fugle i karantæne i en medlemsstat, så Kommissionen vedtog beslutning 2005/759/EF af 27. oktober 2005 om visse beskyttelsesforanstaltninger i forbindelse med højpatogen aviær influenza i bestemte tredjelande og transport fra tredjelande af fugle, der ledsager deres ejere (6), og beslutning 2005/760/EF af 27. oktober 2005 om visse beskyttelsesforanstaltninger i forbindelse med højpatogen aviær influenza i bestemte tredjelande for så vidt angår import af fugle i fangenskab (7).
(4)
Der er indberettet nye tilfælde af aviær influenza i visse OIE-medlemslande. Suspensionen af transport af fugle holdt som selskabsdyr og af import af andre fugle fra bestemte risikoområder bør derfor forlænges.
(5)
I henhold til forordning (EF) nr. 998/2003 gælder der forskellige veterinærkontrolordninger afhængigt af antallet af dyr og dyrenes oprindelsesland. Med henblik på fastsættelse af fravigelser i denne beslutning bør listen over tredjelande i del B, afdeling 2, i bilag II til forordning (EF) nr. 998/2003 anvendes sammen med listen over lande i artikel 1, stk. 4, i Kommissionens forordning (EF) nr. 745/2004 af 16. april 2004 om foranstaltninger vedrørende import af animalske produkter til eget forbrug (8).
(6)
I henhold til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (9), er det tilladt at afsætte en række animalske biprodukter, f.eks. gelatine til teknisk brug, råvarer til farmaceutiske formål og andet, med oprindelse i områder i Fællesskabet, der er undergivet dyresundhedsmæssige restriktioner, da de pågældende produkter anses for sikre som følge af de særlige betingelser for fremstilling, forarbejdning og anvendelse, som effektivt inaktiverer eventuelle patogener eller hindrer kontakt med modtagelige dyr. I henhold til kapitel III, afsnit II, del B, punkt 7, i bilag VIII til forordning (EF) nr. 1774/2002 gælder der ingen dyresundhedsmæssige betingelser for afsætning af guano.
(7)
I henhold til artikel 21 i forordning (EF) nr. 1774/2002 vedtages beskyttelsesforanstaltninger vedrørende produkter, der er omfattet af bilag VII og VIII til samme forordning, i overensstemmelse med artikel 10 i direktiv 90/425/EØF.
(8)
Beslutning 2005/759/EF og 2005/760/EF bør derfor ændres i overensstemmelse hermed.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2005/759/EF foretages følgende ændringer:
1)
Artikel 1 affattes således:
»Artikel 1
Transport fra tredjelande
1. Medlemsstaterne tillader kun transport af levende fugle holdt som selskabsdyr fra tredjelande, hvis sendingen består af højst 5 fugle og:
a)
fuglene kommer fra et OIE-medlemsland, som hører under en af de regionale kommissioner, der er anført i del A i bilag I, eller
b)
fuglene kommer fra et OIE-medlemsland, som hører under en af de regionale kommissioner, der er anført i del B i bilag I, på betingelse af at fuglene
i)
har været holdt i 30 dages isolation forud for eksport på afsendelsesstedet i et tredjeland, der er opført i beslutning 79/542/EØF, eller
ii)
anbringes i 30 dages karantæne efter import i bestemmelsesmedlemsstaten på steder, der er godkendt i henhold til artikel 3, stk. 4, i beslutning 2000/666/EF, eller
iii)
inden for de sidste 6 måneder og senest 60 dage før afsendelsen fra det pågældende tredjeland er blevet vaccineret og mindst én gang genvaccineret mod aviær influenza ifølge producentens anvisninger ved anvendelse af en H5-vaccine, der er godkendt til den pågældende art, eller
iv)
har været holdt i isolation i mindst 10 dage forud for eksport og er blevet testet med henblik på påvisning af H5N1-antigen eller genom som foreskrevet i kapitel 2.7.12 i Manual of Diagnostic Tests and Vaccines for Terrestrial Animals i en prøve, der er udtaget tidligst på isolationsperiodens tredje dag.
2. At betingelserne i stk. 1 er overholdt, skal attesteres af en embedsdyrlæge (på basis af ejerens erklæring, når det drejer sig om betingelserne i stk. 1, litra b), nr. ii)) i afsendelsestredjelandet efter certifikatmodellen i bilag II.
3. Veterinærcertifikatet suppleres med:
a)
en erklæring fra ejeren eller dennes repræsentant i overensstemmelse med bilag III
b)
følgende angivelse:
»Fugle holdt som selskabsdyr, jf. artikel 1 i beslutning 2005/759/EF«.«
2)
Artikel 3 affattes således:
»Artikel 3
Denne beslutning gælder ikke for transport til Fællesskabets område af fugle, der ledsager deres ejere (selskabsdyr), fra Andorra, Færøerne, Grønland, Island, Liechtenstein, Monaco, Norge, San Marino, Schweiz eller Vatikanstaten.«
3)
I artikel 5 ændres »30. november 2005« til »31. januar 2006«.
4)
Bilag I ændres som angivet i bilaget til nærværende beslutning.
Artikel 2
I beslutning 2005/760/EF foretages følgende ændringer:
1)
Artikel 2 affattes således:
»Artikel 2
1. Uanset artikel 1, stk. 1, litra a), tillader medlemsstaterne import af fugle, der kommer fra organer, institutter og centre og som bestemmelsessted har organer, institutter og centre, der er godkendt af den kompetente myndighed i bestemmelsesmedlemsstaten i henhold til direktiv 92/65/EØF.
2. Uanset artikel 1, stk. 1, litra b), tillader medlemsstaterne import af følgende:
a)
rugeæg af de arter, der er omhandlet i artikel 1, stk. 1, litra a), forudsat at æggene som bestemmelsessted har:
i)
godkendte organer, institutter og centre som omhandlet i stk. 1 eller
ii)
rugerier, som den kompetente myndighed har godkendt specifikt til dette formål, som ikke samtidig udruger fjerkrææg, og hvor æggene først placeres efter at have gennemgået en gasbehandling, der effektivt dekontaminerer skallerne
b)
prøver, uanset hvilken fugleart de er udtaget af, der er sikkert emballeret, og som sendes direkte til et godkendt laboratorium i en medlemsstat til laboratoriediagnose under ansvar af de kompetente myndigheder i et afsendelsesland, der skal være anført i bilaget
c)
produkter, der er fremstillet af de pågældende arter, og som overholder betingelserne i kapitel II, del C, kapitel III, del C, kapitel IV, del B, kapitel VI, del C, og kapitel X, del B, i bilag VII og kapitel II, del C, kapitel III, afsnit II, del B, kapitel VII, del A, punkt 1, litra a), kapitel VII, del B, punkt 5, og kapitel X i bilag VIII til forordning (EF) nr. 1774/2002
d)
produkter, der er fremstillet af de pågældende arter, som ikke i henhold til fællesskabslovgivningen er underkastet dyresundhedsmæssige betingelser, eller som ikke er omfattet af noget forbud eller nogen restriktioner af dyresundhedsmæssige årsager, herunder produkter omhandlet i kapitel III, afsnit III, i bilag VIII til forordning (EF) nr. 1774/2002 for så vidt angår mineraliseret fugleguano, der kommer fra lande, der ikke i de seneste 12 måneder har indberettet forekomst af højpatogen aviær influenza forårsaget af influenza A-virus af subtype H5N1.«
2)
I artikel 6 ændres »30. november 2005« til »31. januar 2006«.
Artikel 3
Medlemsstaterne træffer de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.
Artikel 4
Denne beslutning er rettet til medlemsstaterne.
Udfærdiget i Bruxelles, den 30. november 2005.

Labels: 17
5
20
0
3
6